b'\n_START_ARTICLE_\nPavlodar\n_START_SECTION_\nLoodus\n_START_PARAGRAPH_\nPavlodaris on mandriline kliima. Aastane keskmine temperatuur on +3,4 \xc2\xb0C. K\xc3\xb5ige kuumemad kuud on juuli (+21,5 \xc2\xb0C) ja juuni (+19,7 \xc2\xb0C), k\xc3\xb5ige k\xc3\xbclmemad kuud on jaanuar (\xe2\x80\x9315,3 \xc2\xb0C) ja veebruar (\xe2\x80\x9314,6 \xc2\xb0C). Aasta keskmine \xc3\xb5huniiskus on 67,5% ja tuule kiirus 3,2 m/s._NEWLINE_5. augustil 1922 langes \xc3\xbche p\xc3\xa4eva jooksul 105 mm sademeid._NEWLINE_23. mail 1938 kukkus kell 13.40 linnan\xc3\xb5ukogu l\xc3\xa4hedale meteoriit kaaluga 120 g._NEWLINE_13. detsembril 1958 n\xc3\xa4hti linnas umbes tunni aja jooksul virmalisi.\n_START_SECTION_\nRahvastik\n_START_PARAGRAPH_\n2011. aasta rahvaloenduse andmetel oli suurim rahvusr\xc3\xbchm Pavlodaris venelased, keda oli 45,74%. J\xc3\xa4rgnesid kasahhid (38,62%), ukrainlased (6,69%), sakslased (2,73%) ja tatarlased (2,34%). \xc3\x9clej\xc3\xa4\xc3\xa4nud rahvaid oli iga\xc3\xbcht alla 1%._NEWLINE_Pavlodari rahvaarv kasvab kiiresti. 2009. aastal elas linnas 317,8, 2010. aastal 331,7 ja 2011. aastal 341,8 tuhat inimest.\n_START_SECTION_\nAjalugu\n_START_PARAGRAPH_\nAsula tekkis 1720 kasakate asutatud s\xc3\xb5jav\xc3\xa4eposti juurde. See rajati piirkonna soolaj\xc3\xa4rvede kontrollimiseks, mis olid t\xc3\xa4htsad soola saamise allikad. Esialgu kandis ta Korjakovski nime._NEWLINE_19. sajandil sai Korjakovski soolatootmis- ja \xc3\xbchtlasi p\xc3\xb5llumajanduskeskuseks. 1861 sai ta linna \xc3\xb5igused ja uue nime Pavlodar, mis vene keeles t\xc3\xa4hendab \'Paveli kink\'. Ta nimetati tollase Venemaa tsaari Aleksander II poja Pavel Aleksandrovit\xc5\xa1i j\xc3\xa4rgi, kes s\xc3\xbcndis 3. oktoobril (ukj) 1860._NEWLINE_T\xc3\xa4htsusest hoolimata oli Pavlodar kaua aega v\xc3\xa4ike linn. N\xc3\xa4iteks 1897. aasta rahvaloenduse j\xc3\xa4rgi oli seal 8 tuhat elanikku. Alles 1955 alanud uudismaade \xc3\xbclesharimise kampaania pani aluse linna kiirele kasvule._NEWLINE_1903 ilmus linna esimene jalgratas. 1904 rajati esimene auru j\xc3\xb5ul t\xc3\xb6\xc3\xb6tav jahuveski. 1905 t\xc3\xa4histati esimest korda 1. maid. 1906 loodi esimene sotsiaaldemokraatide r\xc3\xbchm._NEWLINE_1. veebruaril 1918 kehtestati Pavlodaris n\xc3\xb5ukogude v\xc3\xb5im._NEWLINE_1920 avati linnas esimene telefonikeskjaam, esialgu k\xc3\xbcll \xc3\xbcksnes 20 abonendi jaoks._NEWLINE_Samal aastal avati linnas teater, mis kandis Karl Marxi nime. Teater avati Friedrich Schilleri n\xc3\xa4idendiga "R\xc3\xb6\xc3\xb6vlid"._NEWLINE_1924 j\xc3\xb5udis linna raudteeliin Slavgorod\xe2\x80\x93Kulunda\xe2\x80\x93Pavlodar. 1949 valmis raudteesild \xc3\xbcle Irt\xc3\xb5\xc5\xa1i ja 20. detsembril 1953 avati raudtee\xc3\xbchendus Astanaga (tollal Akmolinsk)._NEWLINE_1926 rajati esimene elektrijaam v\xc3\xb5imsusega 100 kW. 1929 hakati edastama raadiosaateid._NEWLINE_15. jaanuaril 1938 moodustati Kasahstani NSV koosseisus Pavlodari oblast, mille keskus oli Pavlodaris. 8. jaanuaril 1940 moodustati esimene oblasti t\xc3\xa4itevkomitee._NEWLINE_1948. aasta juulis avati linnas lennujaam. Avati lennuliinid Karagand\xc3\xb5sse ja Astanasse (tollal Akmolinsk). 1949. aasta juunis avati lennuliin Moskvasse ja samal aastal maandus linnas esimene lennuk Almat\xc3\xb5st._NEWLINE_31. oktoobril 1962 rajati \xc3\xbcle Irt\xc3\xb5\xc5\xa1i maanteesild. See oli umbes 700 m pikk._NEWLINE_Pavlodari rajati suured s\xc3\xb5jat\xc3\xb6\xc3\xb6stuse ettev\xc3\xb5tted ja sellep\xc3\xa4rast oli ta kuni 1992 v\xc3\xa4lismaalastele suletud linn.\n_START_SECTION_\nMajandus\n_START_PARAGRAPH_\nPavlodar on t\xc3\xb6\xc3\xb6stuslinn, kus t\xc3\xa4htsaim t\xc3\xb6\xc3\xb6stusharu on metallurgiat\xc3\xb6\xc3\xb6stus. Toodetakse muu hulgas alumiiniumoksiidi, alumiiniumi ja terast. Linnas on ka masinaehitus, toiduainetet\xc3\xb6\xc3\xb6stus ja naftat\xc3\xb6\xc3\xb6tlemine (viimane alates 1978)._NEWLINE_Pavlodaris asuvad Pavlodari Riiklik \xc3\x9clikool, mis on nimetatud 20. sajandi alguse kommunistliku kirjaniku Sultanmahmut Toraig\xc3\xb5rovi j\xc3\xa4rgi, ja Pavlodari Riiklik Pedagoogiline Instituut._NEWLINE_Pavlodaril on kolm s\xc3\xb5pruslinna: Bydgoszcz (Poola), Omsk (Venemaa) ja Denizli (T\xc3\xbcrgi).'